“የተገኘውን ሃብት ለመቀራመት የሚፈልግ ሃይል ለህዳሴ ጉዞው መሰረታዊ ተግዳሮት ነው” -ጠቅላይ ሚኒስትር
ከድህነት ለመውጣትና ኢኮኖሚያዊ ሽግግር ለመፍጠር በሚደረገው ርብርብ የተገኘውን ሃብት ለመቀራመት የሚፈልግ ሃይል መኖሩ ለህዳሴ ጉዞው መሰረታዊ ተግዳሮት መሆኑን  የኢፌዲሪ ጠቅላይ ሚኒስትር ኃይለማርያም ደሳለኝ አስገነዘቡ ፡፡ጠቅላይ ሚኒስትሩ 12ኛውን የብሄሮች ብሄረሰቦችና ሕዝቦች በዓልን በማስመልከት ከኢትዮጵያ ዜና አገልግሎትና ህብረ ብሄር መጽሄት ጋር ቃለ ምልልስ  አድርገዋል።ከድህነት ለመውጣትና ኢኮኖሚያዊ ሽግግር ለመፍጠር በሚደረገው ርብርብ የተገኘውን ሃብት ለመቀራመት የሚፈልግ ሃይል መኖሩ ለህዳሴ ጉዞው መሰረታዊ ተግዳሮት መሆኑን ጠቁመው ፤ህዝቡ ከእነዚህ ሃይሎች ጋር እየታገለ መምጣቱንና አሁንም በትግል ላይ መሆኑን አስረድተዋል።ሌላው የህዳሴ ጉዞው ተግዳሮት ጸረ ዴሞክራሲ ተግባራት ለመታገል የህዝቡን ተሳትፎ የማጎልበት ችግር መኖሩን ነው ያመለከቱት ፡፡ለዚህም ብሄሮች ብሄረሰቦችና ሕዝቦች በተለያየ ወቅት ያጋጠሟቸውን ዴሞክራሲያዊ ችግሮች እየፈቱ መምጣታቸውን ይህንንም አጠናክሮ ማሰቀጠል እንደሚያስፈልግ አስገንዝበዋል።ኢትዮጵያዊያን የበለጸገች አገር ለመገንባት በርካታ ተግባራት ከፊታቸው እንደሚጠብቃቸው አመልክተዋል፡፡ብሄሮች፣ ብሄረሰቦችና ህዝቦች የሚያጋጠሟቸውን ተግዳሮቶች እየፈቱ የአገሪቷን ህዳሴ እንደሚያረጋግጡ ነው የገለጹት። በጥልቅ ተሃድሶ የአንድ ዓመት ሂደት በተከናወኑ ተግባራት ለውጥ መታየታቸውን ጠቅላይ ሚኒስትር ኃይለማርያም ጠቅሰዋል።እንደእርሳቸው ገለጻ ፤ የጸረ ዴሞክራሲያዊ አካሄድ ፣ ብልሹ አሰራርና ሙስና እየታየ በመምጣቱ ጥልቅ ተሃድሶ አስፈላጊ ሆኖ ተገኝቷል ። ፀረ ዲሞክራሲ አካሄዶችን ለመግታት በፖለቲካ  አመራሩ ውስጥ ያለውን ችግር መፍታት የሚያስችል ጠንካራ ትግል መካሄድ መጀመሩን አረጋግጠዋል።በጥልቅ ተሃድሶ ሂደት የህዝቡ ተሳትፎ የነቃ እንዲሆን የሚያስችሉ እንቅሰቃሴዎች በመካሄዳቸው ተጨማሪ ለውጦች ተገኝተዋል ነው ያሉት ፡፡በሙስና ትግሉም የተወሰነ ርቀት መካዱንና የአሰራር ሥርዓት ለማሻሻል የተጀመሩ ተግባራት የበለጠ ጥልቀት እንዲኖራቸው ለማድረግ ስራዎች እየተከናወኑ መሆኑን ጠቁመዋል።ትግሉ ውጤታማ እየሆነ በሚሄድበት ጊዜ በህብረተሰብ ደረጃ ያለው ተሳትፎ እንደሚጠናከር ገልጸዋል።ጠቅላይ ሚኒስትሩ ፤ በህገ መንግስት ላይ አንድ የፖለቲካና ኢኮኖሚ ማህበረሰብ ለመገንባት የገቡት ቃል ምን ያህል ተግባራዊ እንደሆነ ለቀረበላቸው ጥያቄ በሰጡት ምላሽ ፤ በድምር አፈጻጸም ሲታይ ስኬታማ ተግባራት መከናወኑን ገልጸዋል።ኢትዮጵያዊያን በዓለም ዓቀፍ ደረጃ ጠንካራ አገር እንዲኖራቸው አንድ የፖለቲካና የኢኮኖሚ ማህበረሰብ መገንባት መጀመራቸውን ያወሱት ጠቅላይ ሚኒስትሩ፤ የዚህ ግንባታ ሂደት ውጤታማ መሆን "ላለፉት 25 ዓመታትና ከዚያም ወዲህ የተሰሩ ሥራዎች ህያው ምስክሮች ናቸው" ብለዋል።"በጣም የሚያማልል ስኬት ተመዝግቧል" ያሉት ጠቅላይ ሚኒስትሩ፤በፖለቲካም ሆነ በኢኮኖሚው የተመዘገቡት ለውጦችና የተገኙት ውጤቶች ለአገሪቷ ህዳሴ የተሄደው ረጅም ርቀት ስኬታማ መሆኑን እንደሚያመላክትም ጠቅላይ ሚኒስትሩ አብራርተዋል።"በሕገ መንግሥታችን የደመቀ ሕብረ ብሔርነታችን ለህዳሴያችን" በሚል መሪ ሀሳብ 12ኛው የብሔሮች ብሔረሰቦችና ሕዝቦች በዓል ኅዳር 29 ቀን 2010 ዓ.ም በአፋር ክልል እየተከበረ ይገኛል ።